
JOSS WOOD

Romantikk på vingården

Oversatt av Jeanita Edholm

MINISERIE: SØR-AFRIKAS SKANDALØSE MILLIARDÆRER


De er rike og de er vakre. De er helt enkelt uimotståelige! Dette er tredje del i miniserien Sør-Afrikas skandaløse milliardærer.

Joss Wood elsker bøker og reising. Hun liker spesielt godt turer til de ville områdene av Sør-Afrika, men også reiser til andre steder på jorden. Hun er kone, mor til to tenåringer og slaven til to katter. Etter å ha hatt en suksessfull karriere innen lokaløkonomisk utvikling skriver hun nå på fulltid. Joss er medlem av Romance Writers of America og Romance Writers of South Africa.


1

Hei søta, hvis du leter etter den sexy rosa stringtrusen, så glemte du den hos meg i går. Jeg sitter ved pulten min akkurat nå med den i lommen og jeg klarer ikke slutte å tenke på hvordan jeg dro den nedover hoftene dine …

Roisin rynket pannen og prøvde å forstå meldingen da en ny dukket opp på skjermen.

Er du der? Du er sikkert opptatt, men jeg ville bare si at jeg hadde det helt fantastisk i går.

Hun trykket hardere på skjermen enn det som strengt tatt var nødvendig da hun skrev tilbake.

Jeg er glad du hadde det morsomt. Til din informasjon så er jeg på andre siden av jordkloden, din utro drittsekk.

Roisin O’Keefe satt i en av de lave, sexy sofaene i lobbyen på The Vane hotell, luksushotellet som de biologiske brødrene hennes eide, og bladde gjennom meldingstråden med Kelvin.

Det var et uhell. Det betød ingenting.

Ja, særlig. Forklaringen om at det var et uhell var dårlig og utdatert og funket ikke. Mennesker hadde ikke for vane å tilfeldigvis falle nakne oppå hverandre.

Vi har vært sammen siden universitetet. Du kan ikke bare gå fra det, Ro!

Ro fnøs, det var han som hadde gått fra det da han bestemte seg for å leke ta-av-henne-trusen med eieren av den sexy, rosa stringtrusen.

At Kelvin hadde vært utro gjorde vondt, selvfølgelig gjorde det det, hun var jo ikke en robot, men Ro visste at hjertet hennes ikke var helt knust, det var mer forslått.

Under de små stikkene av smerte skjulte det seg nemlig en annen følelse, lettelse. En stor lettelse.

Hun visste at det delvis var fordi hun ikke lenger følte seg forpliktet til å fortelle Kelvin at hun hadde arvet nesten en milliard dollar fra de biologiske foreldrene sine bare noen få måneder tidligere.

Hun hadde gruet seg til å fortelle ham det. Som finansiell rådgiver ville han ha insistert på å ta kontrollen over situasjonen, og forlangt at hun lot ham være rådgiveren hennes. Han ville fått sjokk om han visste at hun ville gi bort mesteparten til veldedighet og hadde garantert rådet henne til å kjøpe eiendommer, aksjer, oppgradere bilen og huset. Og hans hus og hans bil. Etter seks år sammen, og mye hinting, hadde han endelig fridd, og hun hadde brukt de neste to årene på å mase om når de skulle gifte seg. Ro var ikke i tvil om at hennes nyervervede formue ville fått fortgang i sakene.

At ens fremtidige ektefelle var milliardær var et stort insentiv til å gifte seg …

I starten hadde hun hatt skyldfølelse for at hun var så kynisk, men nå, flere uker etter at hun forlot Los Angeles, visste hun at magefølelsen hadde vært rett. Kelvin var dessverre ikke til å stole på.

Frøken Rosa Stringtruse kunne få ham.

En annen grunn til å være lettet over at hun hadde holdt nyheten for seg selv, var at hun ikke var i tvil om at Kelvin ville solgt historien hennes til høystbydende dersom han hadde visst om arven.

Det var en sensasjonell historie. Etter å ha født tre sønner og plyndret en av Afrikas eldste og rikeste familieeide bedrifter hadde det superrike og beryktede paret Gil og Zia Tempest-Vane ventet barn nummer fire. De var uinteresserte i å oppdra et barn til, ikke at de hadde brydd seg mye om de tre første heller, og adopterte bort sin eneste datter i USA før de returnerte til jetsett-livet sitt.

I løpet av de neste tre tiårene var navnene deres ofte å se i avisoverskrifter og sladreblader. Det fantes ikke noen synder de ikke hadde prøvd: orgier, narkotika, utroskap og dårlig oppførsel ble hyppig dokumentert i verdenspressen. Ikke engang dødsfallet til deres førstefødte satt en stopper for oppførselen.

Jack var den eldste av Ros biologiske brødre og ut fra hva hun visste hadde han vært en eksepsjonell ung mann. Han døde av en hjerneblødning kort tid etter tjueenårsdagen sin, og brødrene var sønderknuste. Jack hadde vært deres ledestjerne og støtte i en utrygg barndom.

Jacks død og foreldrenes mangel på sorg hadde vært dråpen som fikk begeret til å renne over, og Radd og Digby hadde valgt å permanent skille seg fra foreldrene både emosjonelt og fysisk.

For to år siden døde Gil og Zia i en stygg bilulykke.

Så vidt verden visste hadde de bare fått tre barn. Ingen visste om deres fjerde barn, for Ros fødsel og adopsjon hadde blitt holdt hemmelig. Ro hadde alltid visst at hun var adoptert, men det var ikke før etter bilulykken at hun fant ut at hun var deres biologiske datter, at hun var deres eneste arving og at hun hadde to biologiske brødre.

Akkurat nå var det ingen som kunne koble Ro O’Keefe, den amerikanske barnehagelæreren, til Gil og Zia Tempest-Vane. Dersom pressen oppdaget det, ville internett eksplodere, hun ville bli forsidestoff over hele verden og blitt jaktet på av pressen hvor enn hun dro.

Det fristet ikke.

Ro tenkte på adoptivforeldrene sine og på det faktum at hun på ett eller annet tidspunkt ville måtte fortelle dem om arven. Det hadde bare ikke passet enda. De hadde sine egne problemer de måtte jobbe seg gjennom. Problemer hun også prøvde å forstå …

Etter trettifem år sammen, en adoptivdatter og et tilsynelatende bunnsolid ekteskap hadde foreldrene fortalt henne at de skulle skille seg. De hadde visstnok kommet til et punkt der de ønsket ulike ting og muligens nye partnere.

Som et resultat av dette kunne ikke Ro unngå å sette spørsmålstegn ved sine egne tanker om kjærlighet, forpliktelse og ekteskap. Hun hadde oppriktig trodd at foreldrene var det perfekte paret, bestevenner som nøt et lykkelig og lidenskapelig ekteskap.

Ro kikket på klokken. Hun hadde litt tid før hun skulle møte Radd og Digby på plenen bak det luksuriøse seksstjerners hotellet.

The Vane hadde nettopp blitt kåret til ett av de beste hotellene i verden, og Ro var umåtelig stolt av brødrene. De hadde jobbet så hardt for å gjøre det hundre år gamle hotellet til et luksuriøst destinasjonssted.

Det var rart å tenke på at de biologiske foreldrene hennes hadde møttes her på dette hotellet. De hadde også giftet seg i kapellet på eiendommen og hatt bryllupsfesten i den store ballsalen ovenpå. Det var rart å tenke på Gil og Zia i det hele tatt, og hun prøvde fortsatt å forstå at hun bar på genene til verdens mest berømte par.

Ro la bena i kors og så ned på gulvet. Som så mange ganger før følte hun det som om hun satt i en liten balje midt ute på et stormende hav.

For bare seks måneder siden hadde hun levd et helt normalt middelklasseliv. Nå satt hun i et fremmed land, uten det vanlige støtteapparatet sitt rundt seg og var uforståelig rik. Det ville bare kreve en telefonsamtale og så kunne hun ha millioner av dollar på kontoen. Hun kunne kjøpe hva hun ville, når hun ville.

Som så mange andre hadde hun drømt om å vinne i lotto, men å plutselig sitte på en formue var ikke i nærheten av så morsomt som hun hadde trodd det ville være.

Det burde vært enkelt, men siden hun måtte holde identiteten sin hemmelig var det ikke det. Da hun fant ut om arven, hadde hun reist til Cape Town og søkt på en jobb på The Vane hotell. Hun ville lære brødrene sine å kjenne før hun avslørte hvem hun var, og tanken var at dersom hun ikke likte dem, så var hun ikke nødt til å fortelle dem noe i det hele tatt.

Digby fant fort ut at hun var barnehagelærer og ansatte henne til å passe på Olivia, datteren til interiørarkitekten hans. Hun ble kjent med både Digby og Radd og da hun innså at de var både hyggelige og hederlige, hadde hun fortalt dem at hun var søsteren deres.

De var de eneste menneskene som kjente den sanne identiteten hennes, og som barnehagelærer og tidligere ansatt på hotellet kunne hun ikke strø om seg med penger uten å tiltrekke seg oppmerksomhet.

«Ro-Ro!»

Ro kikket opp og smilte da hun så et av favorittmenneskene sine, en seksti centimeter høy fe, løpe over gulvet så museflettene danset rundt hodet.

Livvie kastet seg opp i armene hennes, og Ro klemte henne gledesstrålende. Over hodet på Olivia kikket hun rundt i lobbyen etter Bay eller Digby, men hun så ingen av dem. Derimot så hun en høy, mørk, veltrent og kjekk mann komme gående mot henne. Han var kledd i chinos-shorts og hvit linskjorte og passet tilsynelatende utmerket inn i den eksklusive lobbyen.

Ros blikk møtte hans, og hun mistet pusten et lite øyeblikk. Magen ble invadert av ekorn på speed, og hun kjente varmen stige i kinnene mens mannen kom mot henne. Hun lot øynene gli over ham og la merke til designerklærne, den dyre klokken, sikkert en Patek Philippe eller et annet dyrt merke, og det vakre ansiktet.

Da han så på henne og smilte, måtte hun holde seg fast i benken for ikke å falle. Hun hadde ikke tid til å være fascinert av noen sa hun til seg selv. Hun var opptatt med å lege et knust hjerte, og hun trengte ikke å komplisere det ved å bli tiltrukket av en sexy, uimotståelig mann.

«Du må være Roisin», sa han da han stoppet opp foran dem. Stemmen var dyp, mørk og syndig, og Ro kjente huden sitre.

«Det er faktisk Rosheen, men jeg foretrekker Ro», korrigerte hun ham idet hun reiste seg. «Og du er?»

«Muzi Miya-Matthews. Jeg er en gammel venn av Digby.»

Han var vinentrepenør og CEO. Hun hadde hørt Dig nevne ham tidligere.

«Jeg hadde trodd at vi kom til å møtes tidligere», sa Muzi og la hendene i bukselommene så skjorten ble dratt stramt over det muskuløse brystet, «men livet har vært litt hektisk i det siste.»

Hun husket at han drev et av de eldste og mest suksessfulle vin- og spritfirmaene i landet og ble ansett som en av landets beste vinhandlere. Muzi Miya-Matthews var ikke til å spøke med, og Ro klarte ikke la være å lure på hvorfor han var barnevakt for Olivia.

Ro hevet øyenbrynene. «Du og Livvie?»

«Digby er min beste venn og jeg har god kontakt med familien hans», svarte Muzi mens han strøk Livvie over håret. «Digby har kjent bestemoren min Mimi bestandig, og Bay og Mimi har blitt venner. Jeg inspiserte en vingård ved siden av Mimis hus i dag, og Liv og Bay var der og spiste lunsj med henne. Bay måtte møte en klient på den andre siden av byen i ettermiddag, så jeg tilbød meg å levere Liv tilbake til Digby. Digby sendte meg en melding og ba meg om å møte ham på plenen bak hotellet. Jeg antar at du er på vei dit?»

Ro nikket. «Ja, jeg skal ta en ettermiddagsdrink med br …»

Hun stoppet brått, sjokkert over at hun nesten hadde fortalt denne mannen at Digby og Radd var brødrene hennes.

«Jeg vet at du er søsteren til Digby og Radd, Ro.»

Ro stirret på ham med hjertet i halsen. «Hvordan vet du det? Ingen vet det!»

«Digby og jeg har vært bestevenner siden vi var tretten. Han kjenner alle mine hemmeligheter, og jeg kjenner hans.»

«Du kan ikke fortelle det til noen!» Ro la hånden på den muskuløse armen hans og prøvde å ignorere gnisten av lyst. «Herregud, hvorfor fortalte han deg det?»

Muzi så på henne med et iskaldt blikk. «Jeg har aldri brutt en venns tillit, og jeg kommer heller aldri til å gjøre det.»

Det var tydelig at mangelen på tillit irriterte ham, men hun hadde tross alt møtt ham for under ti minutter siden! Hvis kjæresten hennes gjennom åtte år kunne bedra henne, hadde hun ikke mye tillit til fremmede. Digby skulle få høre det. Han hadde ingen rett til å fortelle hemmeligheten hennes.

En mild bris lekte i det lange håret, og hun kunne kjenne duften av fynbos blande seg med den søte duften fra rosebuskene og Muzis sexy, jordaktige parfyme.

Det var en blanding som gjorde henne svimmel, og hun måtte konsentrere seg om å gå stødig. Legg til en sexy, viril, heit-som-bare-det mann, og hun ble til et kaos av lyst, forargelse, frykt og forvirring.

De nærmet seg bordene under den store eika, og Ro så seg rundt etter brødrene.

Digby og Radd var høye og mørkhårede med blå øyne, akkurat som henne. Ro kunne ikke skjønne at andre ikke så at de var i slekt når de var sammen. Hun var en feminin utgave av storebrødrene sine.

Ro klemte dem begge, og Radd dro ut en stol til henne mens Digby overtok en sovende Liv fra Muzis sterke armer. Han så ned på datteren sin før han kikket opp på Muzi og smilte. «Fikk du henne til å trene til et av triatlonene dine? Hun er bare tre år, Trippel M.»

Trippel M? Digby så spørsmålstegnet i ansiktet hennes og smilte. «Tre M og Trippel M er kallenavnene til Muzi fra skolen, siden alle navnene hans begynner med M.»

«Jeg antar at dere to presenterte dere selv?» spurte Digby idet han satte seg ned i en stol med Livvie på fanget.

Muzi satte seg ned og strakk på de lange, muskuløse beina. «Det gjorde vi. Men søsteren deres er ganske misfornøyd med at jeg vet at hun Tempest-Vane-arvingen.»

Digby møtte Ros blikk og krympet seg. «Beklager, Ro, men Muzi vet på en måte alt om meg.»

«Du kan stole på Muzi», stemte Radd i. «Jeg stoler på ham og du vet hvor få mennesker jeg stoler på.»

Ro nikket. Radd hadde store problemer med tillit og at han stolte på Muzi roet frykten en smule. Hun så på Muzi med smale øyne. «Hvis du forteller hemmeligheten min til noen, kommer jeg til å fjerne alle innvollene dine med en skje. Forstått?»

Et uimotståelig sexy smil lekte i munnviken hans da han nikket.

«Perfekt.» Digby trakk et lettelsens sukk og vinket på en kelner. Ro bestilte en gin og tonic og mennene bestilte øl. Mens de ventet på drinkene, lette Ro i vesken etter solbrillene sine. Hun tok dem på og la merke til en ripe i glasset.

Nå som hun hadde tilgang til så mye penger, kunne hun kjøpe et dusin, nei hundrevis, av designersolbriller, vesker og klær. Men hun var ikke en shopper og hadde heller aldri vært det, så det å dra til de eksklusive butikkene stod ikke høyt på prioriteringslisten hennes.

Hun visste ikke hva som stod høyt på den listen i det hele tatt.

Kanskje det var på tide å finne det ut.

*

Så dette var Roisin O’Keefe, den hemmelige Tempest-Vane søsteren.

Muzi tok på seg et par designersolbriller, tok en lang slurk av ølen sin og lot blikket gli over henne.

Hun var ubeskrivelig vakker.

Håret var mørkebrunt uten spor av rødt eller gull og falt i lange løse krøller rundt ansiktet. Det passet perfekt til den kremhvite huden og de blå øynene som var til å dø for.

Blå var en dårlig beskrivelse. De var den samme blåfargen som kinesiske vaser eller gamle egyptiske artefakter.

Blått hadde alltid vært favorittfargen hans.

Han tillot seg den gleden det var å la blikket vandre over kroppen hennes. Brystene var perfekte, magen flat, leggene glatte og solbrune. De rosa tåneglene og tåringen tok pusten fra ham.

Muzi himlet med øynene av kroppens reaksjon. Han var trettifire år, hadde gått til sengs med mange vakre kvinner og det var lenge siden han hadde reagert på en kvinne på denne måten.

Men det var ikke til å komme utenom at hun var sexy som bare det.

Og forbuden frukt.

Hun var søsteren til bestevennen hans, og siden hun i tillegg viste seg å være eieren av St. Urban, en av de eldste vingårdene i området, var hun også en han ville gjøre forretninger med. Nei, det var feil, han måtte gjøre forretninger med henne.

Han trengte vingården hennes til å sette Susan Matthews-Reed ut av spill.

Som alltid når han tenkte på Susan, fikk han vondt i magen. Hun hadde, uten å overdrive, vært hans nemesis mesteparten av livet.

Han hadde møtt Mimi Matthews da den fattige, altfor unge moren hadde sendt ham for å bo med bestemoren Lu, som jobbet som hushjelp for Mimi.

Muzi hadde vært en farløs treåring som var både forvirret og savnet moren. Han hadde forlatt en fattig landsby og byttet den ut med et av de mest velstående områdene i landet. Hos bestemoren fant han stabilitet og omsorg. Lu og Mimi overøste ham med kjærlighet, og han blomstret under oppmerksomheten de gav ham.

Noen måneder etter åtteårsdagen hans hadde Mimis eneste barn, Susan, skilt seg, og hun og de to sønnene, Rafe og Keane hadde flyttet inn i huset. Muzi var overlykkelig for å dele huset med barn på sin egen alder og ble raskt venn med Keane. Rafe var eldre enn dem og ålreit, men Susan var en annen sak.

Da han var ti år, døde bestemoren og i tillegg til å sørge over henne var han vettskremt over hva som kom til å skje med ham. Etter begravelsen fortalte Mimi at moren hadde frasagt seg alle rettigheter og at han tilhørte familien. Hun adopterte ham og han ble på alle måter som telte, hennes.

I dalen ble han ansett som det heldigste barnet noensinne. Reddet fra fattigdom og et liv i slummen og nå en del av en mektig, usannsynlig rik og innflytelsesrik familie.

Ingen visste at Susan mishandlet ham både emosjonelt og verbalt hver gang de var alene.

Internatskolen hadde blitt redningen hans, og årene på universitetet var de beste i hans liv. Da han var uteksaminert, ble han ansatt i Clos du Cadieux, Mimis berømte vin- og spritfirma, og ble utnevnt som hennes arvtager. Susan gikk nok en gang offensivt til verks og gjorde det klart at hun ikke ville gi seg før hun hadde utslettet ham både fra firmaet og Mimis liv.

Han var en fantastisk vinhandler og en utmerket CEO, men han hadde ikke Matthews blod i årene, og for Susan var det alt som betød noe.

Muzi sukket mens han tenkte på hvor utfordrende de siste tre årene hadde vært. Mimis uventede avgjørelse om å pensjonere seg hadde rokket ved industrien, og valget om å gjøre ham til CEO hadde skapt bølger. Folk sa at han var for ung og uerfaren for rollen.

Etter mye om og men hadde styret godkjent ham, men de hadde også utnevnt Susan som styreleder og sønnen hennes Keane som styremedlem. Susan hadde umiddelbart begynt å undergrave ham og gjøre livet hans til et levende mareritt.

Hun var smart, nådeløs og overbevisende. Og ikke minst utholdende. Det verste av alt var at hun hadde klart å få Keane, teknisk sett nevøen hans, men emosjonelt broren hans, over på sin side.

Mens Tempest-Vane søsknene snakket, presset Muzi en hånd mot brystet. Det kjentes som om han hadde en kniv sittende fast der, som en påminnelse om at hvis han ikke slapp mennesker innpå seg, kunne de heller ikke såre ham. Han hadde gjort seg fortjent til å frykte avvisning, og han ville aldri igjen måtte oppleve å bli emosjonelt forlatt.

Han kunne ikke tenke på det. Ville ikke ta turen inn i den mentale spiralen, så han skiftet fokus og tenkte på jobb, på det han kunne kontrollere.

I fjor hadde koronakrisen rammet industrien hardt og Susan brukte fallet i inntekter som et sverd i kampen for å bli kvitt ham. Hun fortalte styret at en mer erfaren CEO ville styrt skuta mye bedre gjennom krisen. Dessverre var det mange av styremedlemmene som hørte på henne.

Muzi visste at han hadde hodet på blokka.

Men han hadde en plan for å redde seg selv.

Han tok en slurk av ølen. Hvis han ville, kunne han si opp jobben i morgen og aldri se seg tilbake. Han hadde ulike forretninger som holdt ham opptatt og han manglet ikke penger. Heller tvert imot. Da Radd og Digby solgte den innovative internettbetalingsløsningen de hadde utviklet, og som han hadde investert i, hadde han blitt milliardær. Han hadde nok penger til å leve godt resten av livet og vel så det.

Men Clos du Cadieux var lidenskapen hans, vingårder og vin hans livs store kjærlighet, og han visste at Mimi stolte på at han kunne videreføre livsverket hennes. Han elsket vinindustrien, elsket jobben sin og likte blandingen av jordbruk og det sofistikerte. Clos du Cadieux, merkene og vingårdene firmaet eide, var livet hans, og han nektet å la seg overmanne av en usikker, bortskjemt snobb med stormannsgalskap.

Dersom han fant de sjeldne og unike c’artegan-vinrankene på den gamle St. Urban-vingården, og kunne legge den til listen over vingårder i Clos du Cadieuxs portefølje, ville jobben hans være sikret. Han ville blitt usårlig. Han hadde prøvd å få kloa i vingården i lang tid, men Zia Tempest-Vane nektet å selge eiendommen. Da hun døde, ble den en del av verdiene som hun og Gil etterlot seg og som Ro arvet.

Det som skulle være en enkel transaksjon kunne vise seg å bli vanskelig. Hovedsakelig fordi hun var eksepsjonelt vakker og han var voldsomt tiltrukket av henne.

Hun var også søsteren til bestevennen hans og ikke engang Digby visste at han trengte vingården for å sikre jobben.

Det var så utrolig komplisert. Han ville aldri innrømme det, men han var vettskremt for alt som fikk ham til å føle for mye. Følelser og bånd førte bare til hjertesorg.

Han hadde allerede opplevd nok av det i livet sitt.

«Hvordan gikk møtet med advokatene i dag, Ro?» hørte han Radd spørre søsteren.

Ro bet seg i leppa og så usikker ut. Muzi gjorde tegn til å reise seg. «Jeg kan gå hvis dere vil ha en privat samtale.»

Ro ristet på hodet. «Siden du allerede vet min største hemmelighet er det ingen grunn til at du ikke kan høre detaljene.

Siya Mabaso, advokaten min, har fått Gil og Zias eiendeler flyttet til et lager i LA i påvente av auksjonen. Huset i Carmel har blitt solgt, jeg har godtatt bud på leiligheten i New York, huset i Sør-Frankrike og villaen på St. Barts. Jeg har snakket med representanten for Murphy International og de skal håndtere auksjonen av kunsten, bilene og samlerobjektene. Som jeg sa, hvis dere vil ha noe …» Muzi visste at ingen av brødrene ville ha noe som helst etter foreldrene. « … utbyttet fra salget vil bli donert til Tempest-Vane stiftelsen.»

«Ikke føl at du må det, Ro, det er et sjenerøst tilbud, men du er arvingen deres, det er dine penger og du kan gjøre hva du vil med dem.»

«Jeg trenger ikke penger, jeg trenger svar.» Ro så ned i fanget. «Jeg skulle ønske jeg visste hvorfor de adopterte meg bort. Det var ikke som om de ikke hadde penger til å gi meg mat, klær og en utdanning.»

Muzi møtte Digbys blikk og så smerten, sinnet og tristheten i øynene hans. Muzi visste at sinnet og sorgen ikke var på egne vegne, men på søsterens. Ro hadde ingen anelse om, og ville heller aldri ha det om brødrene fikk viljen sin, at hun ble adoptert bort fordi hun ikke hadde en økonomisk verdi for foreldrene.

Per Digby, en Tempest-Vane bestefar eller oldefar, hadde lagt merke til at Gil Tempest-Vane var den eneste gjenlevende mannlige slektningen som kunne videreføre navnet, og bestemte seg for å gjøre noe med det. Han tilbød Gil to millioner dollar, en formue på den tiden, for hver sønn han fikk. Zia ble med på det og de fikk tre sønner som kunne videreføre familiearven. Tre sønner de ignorerte og forsømte.

Men en datter utløste ikke en utbetaling og dermed ble hun adoptert bort.

Drittsekker. 

Radd og Digby var fast bestemt på at Ro aldri skulle finne ut hvorfor hun ble adoptert bort. Muzi visste at de gjorde det for å beskytte henne, men han mente at dersom Ro fant det ut senere, og fra noen andre enn dem, så ville de nye og sårbare familiebåndene deres ryke.

Digby og Radd prøvde bare å beskytte henne. De var gode brødre og han misunte dem det tette forholdet de hadde og vennskapet de delte. Forholdet hans til mannen han vokste opp med, mannen han anså som sin bror, var ødelagt, takket være Susan.

«Siya fortalte meg også at han gjentatte ganger hadde blitt kontaktet av en reporter som ønsket en kommentar til ryktene om at arvingen er i landet.»

Radd rynket brynene. «De er innstilt på å grave frem sannheten.»

«Jeg er redd for at du ikke vil klare å holde identiteten din skjult for alltid, Ro», sa Digby.

«Jeg skal søren meg prøve! Jeg trenger bare noen ekstra måneder til å finne ut av det økonomiske og forretningsmessige og så kan jeg dra tilbake til Statene.»

Muzi ville protestere. Hva i alle dager var det? Hvorfor reagerte han på denne måten? Han hadde møtt henne for tjue minutter siden, for pokker!

«Hva skal du gjøre med eiendommene dine i Sør-Afrika?» spurte han og prøvde å holde stemmen nøytral.

Ro rynket på nesen og så på Radd og Digby etter tur. «Har jeg eiendommer i Sør-Afrika også?»

«Ganske mange faktisk», svarte Radd med et smil. «Det er et herskapshus i Johannesburg, en leilighet i Camps Bay og en vingård i St. Urban, i utkanten av Franschhoek. Fortalte ikke Siya deg om dem?»

«Det gjorde han sikkert, men det må ha gått i glemmeboken. Jeg har enkelt og greit bedt ham om å selge alt.»

Dette var muligheten Muzi hadde ventet på, og han var klar til å gripe den. «Det er fantastiske nyheter, for jeg vil kjøpe St. Urban.»

